     ค่ำคืนของวันศุกร์แน่นอนหลังจากทำงานมาเหน็ดเหนื่อยตลอดทั้งสัปดาห์ ก็ต้องหาสถานบันเทิงนั่งชิลล์ ๆ พูดคุยสังสรรค์ในหมู่เพื่อน ร้านนี้เป็นอีกร้านที่ครองใจวัยรุ่น รวมถึงคนวัยทำงานของอำเภอบึงสามพัน บรรยากาศดี มีดนตรีสด รวมทั้งห้องแอร์ให้นั่งสบาย ๆ 

     Chill Chill ตั้งอยู่ริมทางคู่ขนาน เลยที่ว่าการอำเภอบึงสามพันไปไม่ไกลนัก ร้านจะอยู่ทางซ้ายมือเลย บรรยากาศดีไซน์สวย ที่จอดรถสะดวกมีพื้นที่จอดให้ และสามารถจอดข้างทางได้ ภายในร้านอาจจะไม่กว้างมากนัก แต่ก็ไม่แออัดครับ ดนตรีสดมีให้ฟังกันถึง 3 ช่วงด้วยกันสำหรับค่ำคืนนี้ ร้านเปิดบริการทุกวันตั้งแต่เวลา 06.00 น. - 24.00 น. สามารถสำรองโต๊ะและสั่งอาหารล่วงหน้าได้ที่เบอร์ 056-025-995 ครับ

     ถึงจะเป็นร้านกึ่งผับ แต่ก็มีเมนูอาหารให้เลือกทานมากมาย ที่สำคัญไม่แพงซะด้วยครับเริ่มต้นที่หลักสิบเท่านั้น หลาย ๆ อย่างที่ผมสั่งในวันนี้ก็ไม่แพงซะเลย ทานอะไรกันบ้าง มาดูกันครับ

     เอ็นไก่ทอด (100 บาท) -- ทอดแบบชุปแป้งมาเฉย ๆ เลย ไม่ได้ใส่งา แต่ก็ทอดมาได้แห้ง กรอบดีครับ จานนี้ที่ต่างออกไปคือจะเสริฟพร้อมเครื่องเคียงถือผักดอง ถั่วลิสง มะนาว กระเทียมครับ ทานด้วยกันเข้ากันอย่างบอกไม่ถูก อร่อยไปอีกแบบครับ

     กระเพาะปลาผัดแห้ง (120 บาท) -- อาจจะได้กระเพาะปลามาไม่เยอะ และผัดใส่ไข่มากไปหน่อย แต่รสชาติก็ถือว่าไม่ขี้เหร่ ใช้ได้ครับจานนี้ ใส่เห็ดหอม และ (เศษ) เนื้อปูมาด้วย เหยาะจิ๊กโฉ่วใส่หน่อยอร่อยทีเดียว แต่จานนี้กลิ่นยังไม่ค่อยหอมเท่าไหร่

     ปลาดุกฟูผัดพริกขิงไข่เค็ม (90 บาท) -- จานนี้เป็นเมนูแรกที่สั่งมาครับ รสชาติจะคล้าย ๆ ฉู่ฉี่นะครับ เห็นว่าเป็นผัดพริกขิง แต่กลิ่นของพริกและขิงยังไม่ค่อยชูเท่าไหร่นัก รสชาติจะออกหวานไปหน่อยครับ เพิ่งมารู้ตอนท้าย ๆ ว่าทานคู่กับไข่เค็ม เฮ้ยยยย!! อร่อยแฮะ

     พูดถึงเรื่อง "ดนตรี" ครับ ร้านนี้มีดนตรีขึ้นถึง 3 ช่วงด้วยกัน ไม่มีช่วงพักเลย ช่วงกลางก็ให้วงทางร้านเล่นเป็นดนตรีอคูสติกเบา ๆ ส่วนอีกวงทุกวันศุกร์จะใช้วงที่มาจากผับชื่อดังของจังหวัด เล่นดี เสียงเพราะทีเดียว แนะนำเลยครับสำหรับใครที่จะหาที่ผ่อนคลายในวันศุกร์นะ

     ด้านการบริการ พนักงานที่นี่ดูแลดีครับ คอยชงเหล้าให้ตลอดคืนไม่มีให้ขาด ทั้ง ๆ ที่พนักงานร้านนี้มีไม่เยอะนะแต่ดูแลได้ดีมาก ๆ ครับ ในส่วนนี้ค่อนข้างประทับใจทีเดียว

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,626)